Egīls Straume

Egīls Straume (dzimis 1950. gadā) ir latviešu komponists un multiinstrumentālists, kurš darbojas džeza un klasiskajā mūzikā.

 Biogrāfija 
Dzimis saksofonista Mārtiņa Straumes ģimenē.

Mācījies klarnetes spēli Emīla Dārziņa mūzikas vidusskolā, pēc tam Jāzepa Vītola Latvijas valsts konservatorijā studējis gan klarnetes spēli, gan kompozīciju. Savas oriģinālmūzikas ierakstos Egīls Straume dzirdams spēlējot saksofonu, klarneti, klavieres. 20. gs. 70. gadu sākumā deju ansamblī muzicēja kopā ar tagadējo kordiriģentu Marku Opeskinu. Kopš 15 gadu vecuma muzicēja Latvijas Televīzijas un radio estrādes orķestrī.

70. gadu vidū sācis komponēt simfonisko mūziku, Latvijas Mūzikas informācijas centrā kā senākais simfoniskais darbs atrodams 1975. gadā komponētais Koncerts klarnetei, klavierēm un kamerorķestrim (partitūra atrodama LNB Mūzikas nodaļā). Paralēli tam tiek komponēta džezroka mūzika. 1976. gadā tika ierakstīta Egils Straume Jazz Combo (jeb Džeza Ansamblis E. Straumes Vadībā) instrumentālās mūzikas plate Fiesta, kuru Vissavienības firma Melodija izdeva 1978. gadā. Tajā spēlē vairāki tā laika spilgtākie Latvijas džeza mūziķi: Uldis Stabulnieks, Māris Briežkalns, Kārlis Rūtentāls, Haralds Kiops, Ivars Birkāns, Pauls Mierlejs, Gunārs Rozenbergs. 1980. gadā noticis Egīla Straumes oriģinālmūzikas ieraksts ar mērķi izdot to vinila formātā kā komponista otro plati, bet kad ieraksts tika pabeigts, gala materiāls nakts laikā pazudis no studijas un tā arī netika atrasts. 80. gados aktīvi iesaistījies jauniešu radošajās nometnēs. 80. gadu otrajā pusē mūziķa trio sadarbojies ar Hardiju Lediņu un NSRD.

Šobrīd dzīvo ārpus Latvijas un turpina muzikālo darbību. Kā piemērs no nesenākajiem darbiem minams skaņdarbs RA The Law Of One, kura pasaules pirmatskaņojums 2016. gada 30. oktobrī notika Kalifornijā, Sanfrancisko Konservatorijā.

 Nozīmīgākie Egīla Straumes komponētie muzikālie darbi 

 1975 — Koncerts klarnetei, klavierēm un kamerorķestrim. Koncerts, simfoniskā mūzika.
 1978 — Egils Straume Jazz Combo — Fiesta. Džezroka albums (ierakstīts 1976. gadā, izdots 1978. gadā), izdots vinilā.
 1978 — Caur mūžiem ejamā. Oratorija.
 1979 — Apziņa — Zemapziņa — Dvēsele. Trīsdaļīgs vijoļkoncerts (atskaņots Pētera Čaikovska Konservatorijas Lielajā zālē Maskavā 1979. gadā, diriģente — Veronika Dudārova).
 1979 — Mūzika (Viva la Musica). Simfoniskā mūzika.
 1980 — Zudis LP izdošanai paredzēts ieraksts. Vienā pusē paredzēti skaņdarbi Global Warming un Lietišķā mūzika (ar simfonisko orķestri), bet otrā pusē — Philippines Travel Book (stīgu kvartets ar klarneti un soprāna saksofonu) un Ziemas Saulgrieži (pūtēju kvintetam).
 1980 — Mūzika Simfoniskajam orķestrim. Opus.
 1981 — Laika dumpīgais gars. Oratorija.
 1986 — Pūt vējiņi! Oratorija.
 1986 — Džordža Gēršvina piemiņai. Koncerts, simfoniskā mūzika.
 1986 — Č + Č (Černobiļa un Čelendžers). Koncerts, simfoniskā mūzika.
 1987 — NSRD un Egīla Straumes Trio. Frīdžeza performance.
 1988 — Daugavmala. Oratorija.
 1989 — In Memoriam. Kamerkorim. (1992. gadā kamerkora Versija izpildījumā ierakstīts Adelaidē, Austrālijā diriģenta Edmunda Jonaita vadībā un iekļauts kompaktdiskā Les Chansons Sacrees).
 1990 — Laudamus te, Lieldienu kantāte. Vokāli simfoniskā mūzika.
 1996 — About the Dead Baltic Sea. Skaņdarbs kamerkorim, klavierēm un klarnetei.
 2004 — Ganu garais sauciens / A Shepherd Kept a Sheep On a Hill So High. Izpilda dūdas, ērģeles un simfoniskais orķestris (pirmatskaņots Linkolnas katedrālē Lielbritānijā 2004. gada 10. jūlijā).
 2009 — Egils Straume Trio — 21st of December 2012 — The End of Mayan Calendar. Ierakstīts Lielbritānijā (trio sastāvs: Egīls Straume, Bārijs Džilberts, Pols Vudss).
 2016 — RA The Law Of One. Simfoniskā mūzika (pirmatskaņots 2016. gada 30. oktobrī Kalifornijā, Sanfrancisko Konservatorijā).

 Atsauces 

Kategorija:1950. gadā dzimušie
Kategorija:Latviešu komponisti
Kategorija:Latviešu mūziķi